Uutta Gripeniä on kutsuttu ihailemaan monta sataa kutsuvierasta ja satakunta toimittajaa eri puolilta maailmaa.

Brasilialaisia ja suomalaisia oli joukossa paljon. Brasilia on Gripeneitä jo ostanut ja Suomi on tärkeä lobbauskohde lähestyvän hävittäjähankinnan takia.

Suomi uusii Horneteja vasta vuodesta 2025 alkaen, mutta hävittäjäkauppiaat ovat jo asemissa. Suomi on lähettänyt hankinnasta tiedustelut viiteen maahan, mutta varsinaiset tarjouspyynnöt lähtevät vuonna 2018.

Uutta elektroniikkaa, vanha ulkonäkö

Vahvimpina kilpailijoina on pidetty amerikkalaisen Lockheed Martinin F35-hävittäjää ja uutta Gripeniä.

Saabin Suomen maajohtaja Anders Gardberg kehuu, että Suomen olosuhteet ja tarpeet tunnetaan Ruotsissa.

Saabin isäntien mukaan uusi Gripen lentää kyllä aikanaan loppuvuodesta. Tärkeämpää on heidän mukaansa koneen sisus. Uusi kone näyttää samalta kuin edellisetkin mallit, mutta koko elektroniikka on uusittu.

Gripen E on hiukan edeltäjiään suurempi. Kuljetuskapasiteettia on enemmän, joten koneeseen mahtuu enemmän lastia, polttoainetta ja aseita. Moottoreissa on entistä enemmän tehoa.

Amerikkalaista F35-hävittäjää on kehuttu siitä, ettei se näy tutkassa.

– Saabin uusissa tutkissa näkyy, tämä hypetys saisi vähitellen loppua, sanoo Gardberg.

Suomi toivoo yhteistyötä

EU on kieltänyt vastakaupat, mutta suomalaisyritysten halutaan silti pääsevän osallisiksi suurhankinnasta. Osaamista on ainakin Patrialla.

Hävittäjien huolto ja päivitykset haluttaisin mieluiten tehdä Suomessa. Gardbergin mukaan tämä onnistuu, mikä se tekee Gripenistä elinkaarikustannuksiltaan edullisimman Suomelle.

– Huoltovarmuus on Suomelle tärkeä ja toteutuisi Gripenin valinnalla, Gardberg sanoo.

Hänen mukaansa isompi yhteistyökuvio voisi olla kaksipaikkaisen koneen suunnittelu, jos Suomi haluaa sellaisia. Esimerkiksi Brasilia kehittää Saabin kanssa yhteistyössä kaksipaikkaista Gripeniä.

Juttua on korjattu klo 21.20 Ruotsalaishävittäjä on Gripen E eikä Gripen 5.